PLANINSKO DRUŠTVO CELJE MATICA                                                        CELJE, 16.05.2006

ODSEK ZA POHODNIŠTVO, STANETOVA 20, SI-3000 CELJE

TEL.: 03 492 4850, 03 492 4851

G O S P O D A R I C A  T I L M E N T A

T I N I S A,  2120 M,
V SOBOTO, 27. MAJA 2006

KO ZAHODNO OD JULIJCEV VZVALOVE KARNSKE ALPE,

SE VALOVI ODBIJAJO ŠELE OD DOLOMITSKIH VELIKANOV,

OB KATERE JE TO LEPO GORSTVO PRISLONJENO.

VEČINA VODE IN PRODA SE ZATEGADELJ STEKA PROTI VZHODU V MOGOČNI TILMENT
IN OD VSEH GORA OB NJEM SE PRAV DO REKE SPUSTI LE JUŽNA STENA TINISE,

KI JI IZPOSTAVLJENA LEGA DAJE POSEBNO VELJAVO IN SVOJEVRSTEN ČAR.

IZ DALJAVE VABIJO VRHOVI TINISE

PA BLIŽNJE BIVERE IN CLAPSAVONA KOT RAJSKA OTOČJA NA ZELENEM MORJU.

IZPRED PARKIRNE HIŠE NA NEKDANJI GLAZIJI OB LJUBLJANSKI CESTI

SE ODPELJEMO Z NAROČENIM AVTOBUSOM OB PETIH ZJUTRAJ, 5.00.

NA MEJI V RATEČAH SE PREDSTAVIMO Z OSEBNO IZKAZNICO ALI POTNIM LISTOM.

ČEZ TRBIŽ SMUKNEMO V KANALSKO DOLINO IN MIMO TABLJE V ŽELEZNO DEBER.

REKO BELO SPREMLJAMO OD IZVIRA POD SVETIMI VIŠARJAMI DO IZLIVA V TILMENT

KI MU NATO SLEDIMO PROTI ZAHODU MIMO TOLMEZZA PA VSE DO AMPEZZA, 560 M,

KJER SMO LE ŠE NEKAJ OVINKOV DALEČ OD SMUČIŠČA CIMA CORSO, 820 M.

KOLOVOZ ČEZ CESTO KMALU PREIDE V OZNAČENO POT 237, LA SALINA,

KI SE DVE URI VZPENJA IN PRI TEM PREČI JUŽNE STRMINE TINISE IN TINISUTE,

PREDEN DOSEŽE PLANINO IN PRELAZ PURA, 1428 M.

OB IMENU SCHENE WELDE SE SPOMNIMO,

DA ZA TEMI GORAMI NAD 1400 METRI NAD MORJEM ŽIVI NEMŠKA MANJŠINA,

KI JI JE BILA STEZA LA SALINA ČEZ PRELAZ SKORAJ EDINA ZVEZA S SVETOM,

DOKLER LETA 1932 NISO ZARADI ZAJEZITVE PRITOKA LUMIEI ZGRADILI CESTE,

V SEDEMDESETIH LETIH PA ŠE RAZGLEDNE CESTE ČEZ PRELAZ PURA V SAURIS.

PO SLEDNJI SE ZA HIP SPREHODIMO TUDI MI,

GREDOČ MALICAT V SODOBNO UREJENO KOČO TITE PIAZA, 1417 M.

IMENUJE SE PO SLAVNEM ALPINISTU, DOLOMITSKEM VRAGU TITI PIAZU, 1879-1948.

NEDALEČ OD KOČE SE NA OSOJNI STRANI PRELAZA, 1386 M,

Z RAZGLEDNE CESTE K JEZU ODCEPI OZNAČENA GOZDNA CESTA 215,

KI SICER PELJE DO ZAVETIŠČA NA PLANINI TINTINI, 1495 M.

A ŽE PRI POTOKU RIO DELLA CALCINA ZAVIJEMO S SLEDNJE NA STEZO 240.

PO STRMI GRAPI IN PEČEVJU PRIPELJE H KRIŽU NA VZHODNI VRH TINISE, 2080 M,

NATO PO GREBENU NA SREDNJI VRH, 2100 M,

IN DVE URI PA POL PO MALICI ŠE NA ZAHODNI VRH TINISE, 2120 M.

KO OB VAROVALIH SESTOPIMO NA PRELAZ MALPASSO DI TINISA, 1960 M,

SMO TUDI ŽE NA VZORNO VZDRŽEVANI POTI 233,

KI JO NA PRELAZ PRIMAHA Z OMENJENE PLANINE TINTINE.

POT 233 SE IMENUJE PO ZNANI TRŽAŠKI ALPINISTKI TIZIANI WEISS,

KI SE JE JULIJA 1978. PONESREČILA V DOLOMITIH KOMAJ V SVOJEM 26. LETU.

NJENA POT SE PO JUŽNI STRANI NADALJUJE V FORCELLO DEL FIENO, 1964 M,

KJER SE FURLANI S SENARJENJEM NISO NIČ MANJ NAMUČILI KOT NAŠI TOLMINCI.

Z RAZGLEDI SE SEZNANIMO OD ROŽI VRHOV NA PUNTI DELL'UCCEL, 1983 M.

V ŠKRBINI LE FORCELLE, 1820 M,

SE ODLOČIMO PREHODITI OB ŠTEVILKI 233 OZIROMA SINJI ČRKI T
PRIJETEN GORSKI HRBET VSE DO SPOMINSKE KAPELICE,

KJER STEZA TIZIANE WEIIS ZAVIJE NAVZDOL NA PLANINO TINTINO, 1495 M.

PO GOZDNI CESTI 215 SE PO OSMIH URAH HODA VRNEMO NA PRELAZ PURA, 1428 M,

KAMOR SE JE BIL MEDTEM PO RAZGLENI CESTI PRIPELJAL TUDI NAŠ VOZNIK.

PREČENJE TINISE PO POTI 240

ZAHTEVA NAVZLIC VAROVALOM BREZHIBNE PODPLATE IN PREVIDEN KORAK!

ČE RAZMERE TEGA PODVIGA VSEENO NE BODO DOVOLJEVALE,

SE BOMO VSAJ NA NAJVIŠJI VRH TINISE POVZPELI S POTI TIZIANE WEISS.

NAČRT TOREJ OMOGOČA PREHODITI TUDI NEKAJ KRAJŠIH IN LAŽJIH RAZLIČIC,

PA ŠE POSEBEJ UREJENO PRIBLIŽNO 5 KM DOLGO POT ZA SLEPE IN SLABOVIDNE!

PRIJAVIMO SE V DRUŠTVENI PISARNI NA STANETOVI 20,

KJER VPLAČAMO 4500 TOLARJEV ZA NAROČENI PREVOZ S CESTNINO.

U S P E Š E N  V Z P O N  N A  T R O G L A V O  G O R O

PREDLANSKO ŽELJO ZAPISAL TONE PRIMOŽIČ

